Maana 9nan: Nuhun ye kurunba dilan
MUSO ani denkɛ saba tun bɛ Nuhun bolo. Denkɛw tun tɔgɔ ye ko Sɛm, Kam ani Jafɛt. Muso tun bɛ a denkɛ kelen-kelen bɛɛ bolo. O la sa, Nuhun ka denbaya bɛɛ lajɛlen tun ye mɔgɔ segin ye.
Ala ye Nuhun bila a ka kabako baara dɔ kɛ. Ala ko Nuhun ka kurun belebeleba dɔ dilan. Ala ko: ‘I k’a kɛ etasi saba ye. I ka sodenw kɛ a kɔnɔ.’ O sodenw tun ka kan ka dilan Nuhun ni a ka denbaya, ani baganw kosɔn. U bɛɛ lajɛlen mago tun bɛna kɛ dumuni min na, o fana tun bɛna bila o sodenw kɔnɔ.
Ala ko Nuhun ka kurunba dilan ka ɲɛ walisa ji kana se ka don a fɛ. A ko: ‘Ne na sanjiba lana dugukolo kan, ka diɲɛ mumɛ bɛɛ halaki. Fɛn o fɛn tɛ kurunba kɔnɔ, o bɛɛ na sa.’
Nuhun ni a denkɛw ye Jehova ka kuma mɛn. U ye kurunba dilanni daminɛ. Nka, mɔgɔ tɔw yɛlɛla Nuhun ni a ka denbaya ma. U ma sɔn ka kojugu dabila. U si ma da Nuhun ka kuma la, tuma min na a y’a fɔ u ye Ala bɛna min kɛ.
Kurunba dilanni ye waati caman ta, bawo a tun ka bon kosɛbɛ. Kurunba dilanna ka ban san caman tɛmɛnen kɔfɛ. Ala ko Nuhun ka baganw ladon sisan kurunba kɔnɔ. A ko Nuhun ka bagan sifa dɔw ladon kurunba kɔnɔ fila-fila, cɛ ani muso. Nka bagan tɔw ko la, Ala ko Nuhun ka olu ladon wolonwula-wolonwula. Ala ko Nuhun ka kɔnɔ sifa bɛɛ fana ladon kurunba kɔnɔ. Ala y’a fɔ Nuhun ye cogo min na, Nuhun y’a kɛ ten.
O bɛɛ kɔfɛ sa, Nuhun ni a ka denbaya fana donna kurunba kɔnɔ. Ala ye kurunba datugu u da la. Nuhun ni a ka denbaya tun bɛ makɔnɔni na kurunba kɔnɔ. E k’a miiri ko e yɛrɛ tun bɛ makɔnɔni na ni u ye kurunba kɔnɔ. Yala sanjiba bɛna na tiɲɛ na i ko Ala y’a fɔ cogo min na wa?
Jenɛse 6:9-22; 7:1-9.
Ɲininkaliw
- Nuhun ka denbaya bɛɛ lajɛlen tun ye mɔgɔ joli ye? A denkɛ saba tɔgɔw tun bɛ di?
- Ala ye Nuhun bila a ka kabako baara jumɛn kɛ, ani mun na?
- Nuhun kumana mɔgɔw fɛ tuma min na kurunba ko la, olu ye mun kɛ?
- Ala tun y’a fɔ Nuhun ye a ka mun kɛ baganw ko la?
- Ala ye kurunba datugu kaban tuma min na, Nuhun ni a ka denbaya tun bɛ mun kɛ?
Ɲininkali wɛrɛw
- Jenɛse 6:9-22 kalan.
Mun y’a to Nuhun kɛra Ala lakika batobaga dakabana ye? (Jen. 6:9, 22)
Jehova bɛ mun miiri farinya ko la? O b’an bila ka mun jateminɛ ni an bɛ ka an ka ɲɛnajɛw sugandi? (Jen. 6:11, 12; Zab. 11:5)
An bɛ se ka Nuhun ladege cogo di ni Jehova ka jɛkuluba y’a jira an na an ka kan ka min kɛ ? (Jen. 6:22; 1 Yuh. 5:3)
- Jenɛse 7:1-9 kalan.
Nuhun ka dafabaliya ma bali Jehova k’a filɛ mɔgɔ tilennen ye minkɛ, o bɛ dusu don an kɔnɔ cogo jumɛn na bi? (Jen. 7:1; Nt. 10:16; Esa. 26:7)
dyu_Latn dyu_Latn dyu_Latn dyu_Latn dyu_Latn dyu_Latn dyu_Latn twi_Latn bam_Latn dyu_Latn dyu_Latn dyu_Latn dyu_Latn dyu_Latn bam_Latn bam_Latn dyu_Latn dyu_Latn dyu_Latn bam_Latn dyu_Latn